Source: https://www.financnasprava.sk/_img/pfsedit/Dokumenty_PFS/Financna_sprava/Casopisy/nl/2018/ext_nl_2018_05.htm
Timestamp: 2020-02-22 05:27:07+00:00
Document Index: 3874281

Matched Legal Cases: ['§ 17', '§ 18', '§ 38', '§ 39', '§ 46', '§ 3', '§ 50']

﻿ Pozor na chyby pri darovaní 2%
Externý newsletter finančnej správy 05/2018
Od 1.júla sa opätovne rozšíri elektronická komunikácia s finančnou správou a to o všetky fyzické osoby - podnikateľov, ktorí sú registrovaní na daň z príjmu na daňovom úrade a podnikajú v zmysle obchodného zákonníka. Ak sa táto povinnosť týka aj Vás, nezabudnite si vybaviť registráciu na portáli finančnej správy.
Daňový úrad Košice otvára svoje brány
Nelegálny tabak vo vozidle pohrebnej služby
Nelegálny internetový hazard stále pod drobnohľadom
Finančná správa neustále aktívne vyhľadáva nelegálne hazardné stránky a upozorňuje na ne všetkých občanov. Počet zakázaných webových sídiel neustále stúpa, momentálne sa v zozname zakázaných webových stránok nachádza už 150 webstránok.
Naša spoločnosť s ručením obmedzeným dostala vo februári 2018 príjem z likvidačného zostatku, ktorý nám bol vyplatený inou slovenskou spoločnosťou, ktorá vstúpila do likvidácie v roku 2017. Podlieha tento príjem zdaneniu ?
Ak slovenská obchodná spoločnosť prijala v r.2018 podiel na likvidačnom zostatku od inej slovenskej obchodnej spoločnosti, ktorá vstúpila do likvidácie od 1.1.2017 a neskôr, naďalej nie je predmetom dane. Predmetom dane by bol podiel na likvidačnom zostatku len v prípade ak by bol vyplatený tuzemskej právnickej osobe daňovníkom z nezmluvného štátu (od právnickej osoby, ktorá nemá sídlo v štáte uvedenom v zozname štátov uverejnenom na webovom sídle Ministerstva financií Slovenskej republiky).
Spoločník poskytol v r.2017 bezúročnú pôžičku svojej spoločnosti.. Ako ovplyvní táto transakcia základ dane v spoločnosti a ako ju uvedieme v daňovom priznaní za zdaňovacie obdobie 2017 ?
Ak spoločník (v postavení nepodnikateľa) poskytne spoločnosti bezúročnú pôžičku, na strane spoločnosti nedochádza k zníženiu základu dane alebo k zvýšeniu daňovej straty, preto ustanovenie o úprave základu dane závislej osoby (§ 17 ods. 5 zákona o dani z príjmov) spoločnosť neuplatní. Nakoľko však ide o kontrolovanú transakciu medzi závislými osobami, spoločnosť je povinná viesť transferovú dokumentáciu podľa § 18 zákona o dani z príjmov. V daňovom priznaní spoločnosť vyznačí v I. časti "ekonomické, personálne alebo iné prepojenie". Keďže ide o bezúročnú pôžičku, v tabuľke I sa táto kontrolovaná transakcia neuvádza, túto skutočnosť môže však uviesť v VII. časti daňového priznania, ktorá slúži na osobitné záznamy daňovníka.
V roku 2017 som bol s manželkou na kúpeľnom pobyte. Môžem si úhradu vo výške 100 eur súvisiacu s touto kúpeľnou starostlivosťou uplatniť ako odpočítateľnú položku zo základu dane už za rok 2017?
Nie, pretože prvýkrát sa táto nezdaniteľná časť základu dane bude môcť uplatniť až za zdaňovacie obdobie 2018.
Môžem si za rok 2017 uplatniť paušálne výdavky, ak som živnostník, neplatiteľ DPH, ale zamestnávam zamestnancov?
Áno, nakoľko paušálne výdavky si môže uplatniť každá fyzická osoba s príjmami z podnikania, alebo z inej samostatnej zárobkovej činnosti, ktorá nie je platiteľom DPH, alebo bola platiteľom DPH iba časť zdaňovacieho obdobia, za ktoré uplatňuje paušálne výdavky.
Zamestnávateľ, ktorý urobil zamestnancovi ročné zúčtovanie preddavkov na daň z príjmov fyzických osôb zo závislej činnosti (podľa § 38 zákona č. 595/2003 Z. z. o dani z príjmov v znení neskorších predpisov), je súčasne povinný vydať aj Potvrdenie o zdaniteľných príjmoch fyzickej osoby zo závislej činnosti a ďalších údajoch za to isté zdaňovacie obdobie (podľa § 39 ods. 5 zákona o dani z príjmov) ?
Ak zamestnávateľ vykonal ročné zúčtovanie na základe podanej žiadosti zamestnanca, Potvrdenie už nemôže vydať.
Údaje z potvrdenia sú pre účely vyplnenia daňového priznania alebo pre vykonanie ročného zúčtovania iným zamestnávateľom.
Ak som v roku 2017 mala príjem od slovenského zamestnávateľa do výšky 1 901,67 eur a od českých zamestnávateľov v rovnakej výške – do 1 901,67 eur, som povinná podať daňové priznanie v SR?
A. Ak ste tzv. „rezident“ Slovenskej republiky (SR) - daňovníčka s neobmedzenou daňovou povinnosťou na území SR (napr. máte v SR trvalý pobyt, stredisko osobných záujmov a pod.), ste povinná podať daňové priznanie v SR, ak ste poberali v zdaňovacom období r.2017 zdaniteľné príjmy zo zahraničia (aj z ČR) a Vaše celkové zdaniteľné príjmy – zo zdrojov na území SR a ČR presiahli výšku 1 901,67 eur.
V tomto daňovom priznaní vysporiadate svoju tzv. „celosvetovú“ daňovú povinnosť, a to z príjmov zo závislej činnosti – zo zamestnania zo zdrojov v SR a uplatníte metódu vyňatia zo zdanenia zdaniteľných príjmov zo závislej činnosti zo zdrojov v zahraničí - ČR.
B. Ak ste tzv. „nerezident“ SR, ste povinná vysporiadať daň v daňovom priznaní podanom v SR, ak Vaše zdaniteľné príjmy zo závislej činnosti zo zdrojov na území SR – t.j. zo zamestnania v SR presiahli hranicu 1901,67 eur. Ak Vaše zdaniteľné príjmy zo zamestnania v SR nepresiahli uvedený limit - 1901,67 eur, nie ste povinná podať daňové priznanie v SR.
Ak Vám však z uvedených zdaniteľných príjmov zamestnávateľ zrážal preddavky na daň z príjmov zo závislej činnosti, môžete daňové priznanie podať za účelom vysporiadania daňovej povinnosti z príjmov zo zdrojov na území SR. Je to napriek tomu, že Vám táto povinnosť - podať daňové priznanie v SR nevznikla.
Uplatnením príslušného ustanovenia zákona o dani z príjmov (§ 46a – Minimálna výška dane fyzickej osoby) Vám v podanom daňovom priznaní vznikne preplatok na dani zo zaplatených/zrazených preddavkov na daň. Tento Vám bude vrátený – vyplníte si žiadosť, ktorá je súčasťou daňového priznania. V žiadosti uvediete, či Vám preplatok bude zaslaný poštovou poukážkou alebo na účet.
Stavebná spoločnosť vyhotovila faktúru za stavebné práce na bytovom dome na správcu zastupujúceho vlastníkov bytov a nebytových priestorov v predmetnom bytovom dome, ktorý v ich mene a na ich účet objednal tieto stavebné práce. Uvádza stavebná spoločnosť údaje z tejto vyhotovenej faktúry do časti A.1 v kontrolnom výkaze a uvádza tam IČ DPH správcu bytového domu?
Nie, správca bytového domu len zastupuje vlastníkov bytov a nebytových priestorov, ktorí sú skutočnými odberateľmi daných stavebných prác v predmetnom bytovom dome. Z tohto dôvodu, faktúru s uplatnenou 20% DPH uvádza stavebná firma do časti D.2. kontrolného výkazu.
Som mesačný platiteľ dane a potrebujem poslať dodatočné daňové priznanie k DPH za zdaňovacie obdobie november 2017. V katalógu formulárov som však našiel iba formulár platný od 1. 1. 2018. Kde nájdem formulár platný pre zdaňovacie obdobie november 2017?
Predmetný formulár sa Vám zobrazí po tom, ako vo „Vyhľadávacích kritériách“ nachádzajúcich sa v hornej časti „Katalógu elektronických formulárov“ zvolíte možnosť „Zobraziť aj staré verzie“ a následne kliknete na „Vyhľadať“. Po tomto kroku bude k dispozícii aj formulár platný pre zdaňovacie obdobie november 2017 – t. j. formulár platný od 1. 1. 2012.
Ako fyzická osoba - podnikateľ a držiteľ preukazu ŤZP predaj tovaru uskutočňujem prostredníctvom manželky, ktorá ale nie je držiteľkou preukazu ŤZP. Som povinný od 1.1.2018 na evidenciu tržieb používať ERP/VRP?
Áno. Od 1.1.2018 sa upravila výnimka /§ 3 ods. 2písm. a) ôsmom bode a písm. b) prvom bode/ z povinnosti používania ERP/VRP v prípade fyzickej osoby - podnikateľa držiteľa preukazu ŤZP, ktorý predáva tovar alebo poskytuje vymedzenú službu prostredníctvom zamestnanca alebo inej fyzickej osoby. To znamená, že výnimka bude splnená iba v prípade, ak aj zamestnanec (resp. iná osoba) predávajúci tovar alebo poskytujúci službu u podnikateľa držiteľa preukazu ŤZP, bude rovnako držiteľom preukazu ŤZP.
Vzhľadom na to, že manželka nie je držiteľkou preukazu ŤZP, povinnosť používania ERP/VRP sa na Vás vzťahuje najneskôr od 1.4.2018.
Naďalej spĺňam výnimku z povinnosti používania ERP/VRP, nakoľko som držiteľkou preukazu ŤZP a sama poskytujem služby v kaderníctve. Aké povinnosti sa na mňa vzťahujú od 1.1.2018?
Od 1.1.2018 podnikateľ, na ktorého sa nevzťahuje povinnosť evidovať tržbu v ERP/VRP, je povinný na každom predajnom mieste sprístupniť oznámenie, v ktorom uvedie, že nie je podľa zákona č. 289/2008 Z. z. o používaní elektronickej registračnej pokladnice a o zmene a doplnení zákona SNR č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov povinný používať ERP/VRP tak, aby toto oznámenie bolo pre kupujúceho (zákazníka) jednoznačné, zrozumiteľné, ľahko prístupné a dobre čitateľné.
Informácia k vzorom účtovnej závierky k 31.12.2017 pre podnikateľov
Informácia k vzorom účtovnej závierky k 31.12.2017 pre účtovné jednotky nezriadené na účely podnikania
Informácia k podávaniu daňových priznaní k dani z príjmov fyzických osôb typ B za zdaňovacie obdobie 2017
Informácia k poskytovaniu podielu zaplatenej dane právnickou osobou v roku 2018 z daňovej povinnosti za rok 2017 podľa § 50 zákona o dani z príjmov